b'\n_START_ARTICLE_\nSergejus Kirovas\n_START_SECTION_\nBiografija\n_START_PARAGRAPH_\nS. Kirovas anksti \xc4\xafsijung\xc4\x97 \xc4\xaf bol\xc5\xa1evikin\xc4\xaf jud\xc4\x97jim\xc4\x85. \xc4\xae RSDDP \xc4\xafstojo 1904\xc2\xa0m. Tais pa\xc4\x8diais metais baig\xc4\x97 Kazan\xc4\x97s mechanikos-technikos mokykl\xc4\x85. Dalyvavo 1917\xc2\xa0m. Spalio perversme Petrograde, v\xc4\x97liau\xc2\xa0\xe2\x80\x93 \xc4\xaftvirtinant taryb\xc5\xb3 vald\xc5\xbei\xc4\x85 \xc5\xa0iaur\xc4\x97s Kaukaze._NEWLINE_Nuo 1919\xc2\xa0m. dirbo politin\xc4\xaf darb\xc4\x85 Raudonojoje armijoje. 1920\xc2\xa0m. buvo RTSFR \xc4\xafgaliotinis Gruzijoje. 1921\xe2\x80\x931926\xc2\xa0m.\xc2\xa0\xe2\x80\x93 Azerbaid\xc5\xbeiano komunist\xc5\xb3 partijos pirmasis sekretorius._NEWLINE_VKP(b) CK narys nuo 1923\xc2\xa0m. Nuo 1926\xc2\xa0m.- kandidatas \xc4\xaf VKP(b) CK Politinio biuro narius, nuo 1930\xc2\xa0m.\xc2\xa0\xe2\x80\x93 Politinio biuro narys._NEWLINE_Nuo 1926\xc2\xa0m. dirbo Leningrade: VKP(b) miesto ir gubernijos pirmasis sekretorius, VKP(b) CK \xc5\xa0iaur\xc4\x97s Vakar\xc5\xb3 biuro vadovas, nuo 1934\xc2\xa0m. vasario m\xc4\x97n. kartu ir VKP(b) CK sekretorius. 1934\xc2\xa0m. gruod\xc5\xbeio 1 d. nu\xc5\xbeudytas Smolnyje per pasik\xc4\x97sinim\xc4\x85. Palaidotas prie Kremliaus sienos Maskvoje._NEWLINE_S. Kirovas buvo laikomas vienu artimiausi\xc5\xb3 J. Stalinui \xc5\xbemoni\xc5\xb3. S. Kirovo mirt\xc4\xaf J. Stalinas panaudojo kaip pretekst\xc4\x85 masiniam terorui TSRS prad\xc4\x97ti. Pra\xc4\x97jus kelioms dienoms po mirties Viatkos miestas pavadintas Kirovu (\xc4\xafdomu tai, kad \xc5\xa1iame mieste S. Kirovas nebuvo n\xc4\x97 karto). Jo vardu iki \xc5\xa1iol Rusijoje ir kitose \xc5\xa1alyse pavadinta daug gyvenam\xc5\xb3j\xc5\xb3 vietovi\xc5\xb3, gatvi\xc5\xb3 ir gamykl\xc5\xb3.'